Borgerkrigen i Sierra Leone
Borgerkrigen i Sierra Leone begynte i 1991, da Revolutionary United Front (RUF), under ledelse av Foday Sankoh, startet åpen krig mot regjeringen. Rundt 75 000 døde i løpet av konflikten, og mer enn 2 millioner mennesker ble tvunget til å flykte. Dette førte til flyktningproblemer i nabolandene, og bidrog til at flere afrikanske land ønsket å få en slutt på konflikten. Den nigeriansk-ledede ECOMOG-styrken ble satt inn for å støtte regjeringen, og Storbritannia sendte 200 tropper til Sierra Leone. Krigen endte i 2002, etter flere mislykkede fredsavtaler. Regjeringen hadde da nedkjempet RUF militært, og beholdt makten.